চম্পা রায়চৌধুরূ কবিতা মিলনসাগর Champa Roy Choudhury Poetry MILANSAGAR
রেল ধর্মঘট, ১৯৭৪
চম্পা রায়চৌধুরী, নভেম্বর ২০১১, (এক অতি সাধারণ ধর্মঘটী গৃহবধুর স্মৃতিচারণ)
একদিন শুনলাম রেল ধর্মঘট হবে, খুব অসহায় লাগল, বাড়ীর ভদ্রলোকেরা নাকি বাড়ীতে থাকবেন না---
আমরা, এই অবলা মহিলারা, সন্তান সন্ততী নিয়ে কি করে থাকব!
সেদিনটার কথা এখনও ভাবলে আশ্চর্য্য লাগে ---- অত শক্তি তখন কে জুগিয়েছিল আমাদের মনে! যেদিন
ধর্মঘট আরম্ভ হলো, ষ্টেশন ফাঁকা ---- গাড়ী সব দাঁড়িয়ে লাইনে, সন্ধ্যে পর্যন্ত আমার স্বামী কাউন্টারে ব’সে
কুপন কাটছেন ---- যে সব অপিসারেরা ধর্মঘটে যোগদান করেন নাই, তাদের খাবার জন্য | ষ্টেশনেই রান্না
হচ্ছে ওখানেই এক এক করে কুপন নিয়ে খাওয়া দাওয়া করছেন | বাড়ীতে খুব কমই যেতেন তারা | সবাই
জানলো রায় চৌধূরী বাবু ধর্মঘটে যোগদান করেন নাই | যেন হাঁফ ছেড়ে বাঁচলেন তারা | কিন্তু পরদিন থেকে
আর চৌধূরী সাহেবকে ষ্টেশনে কেউ পেল না | এদিকে ধর্মঘটিরা সবাই  ৭/ ৮ জন ক’রে এক একটি দল করে
শহরের এক এক বাড়ীতে আত্মগোপন করে থাকতেন |  আমাদের মহিলাদের কাজ হলো সংসার সামলানো
--- কলোনী সামলানো--- তার উপর এক এক জন আলাদা ভাবে দুই হাতে টিফিন ক্যারিয়ারে তাঁদের খাবার
নিয়ে সেই আন্ডার গ্রাউন্ডে পৌঁছে দেওয়া | কেবল বাড়ী থেকে বেরিয়েছি --- পুলিশের গাড়ী কলোনী টহল
দিচ্ছে |  চুপ করে অন্য কোয়ার্টারে ঢুকে যেতাম,আবার গাড়ী চলে গেলে দৌড়াতে দৌড়াতে আন্ডার গ্রাউন্ডে
ভাত পৌঁছে দিতাম | এমনি ক’রে দিনের পর দিন চলতে লাগল | তার মধ্যে সব বাড়ী থেকে কিছু কিছু চাল--
ডাল, তেল, নুন জোগার করে যে সব ফ্যামিলির খাওয়া জুটতো না তাদের দিতাম | আর রোজ বিকেলে সব
বাড়ীর মহিলাদের একত্র করে প্রসেশনে বের হতাম---- স্লোগান ছিল --- অফিসারদের নাম ক’রে ক’রে ---
কালোহাত গুঁড়িয়ে দাও, নিপাত যাক, নিপাত যাক, কুশ পুতলি পুড়িয়েছি | রোজ রাতে পুলিশের গাড়ী
কলোনীতে ঢুকতো ---- আমরা মাঝে মাঝে একটা বাড়ীতে গোপন সভা ক’রে সবাইকে বুঝিয়ে দিতাম,
বলতাম --- রাতে যদি পুলিশের গাড়ী দেখ, শঙ্খ বাজাবে, থালা বাজাবে | সবাই এক সাথে জুটে যাব | ওরাই
ভয়ে পালাবে | সুলতান সিং কি সাংঘাতিক পুলিশ অফিসার --- তাকে পর্যন্ত ঘায়েল করেছি আমরা |
কলোনীতে ঢুকলেই --- সমবেত ভাবে চিত্কার উঠত-- সুলতান সিং নিপাত যাও | আমার স্বামী ও আর
একজন ধর্মঘটি ভদ্রলোক দৃঢ় সাহসে ভর ক’রে টাকা তুলে জলপাইগুড়ির রেল কর্ম্মীদের বৌদের দেবার জন্যে
একদিন বাসস্ট্যান্ডে বসে আছেন --- বাস আসতে দেরী আছে, উনি টাকাটা ঐ ভদ্রলোকের কাছে রেখে
সরকারী বাথরুমে গেছেন--- দুটো ছেলে বাথরুমে ঢুকে ওনাকে ধরে ফেলল--- এই দুটো ছেলে একবার বিনা
টিকিটে কোথায় যাচ্ছিল --- একজন টিকিট কালেকটার তাদের ধরে আমার স্বামীর কাছে নিয়ে যায়---- উনি
ওদের বকা ঝকা করে টিকিটের মূল্য আদায় করে টিকিট দিয়ে গাড়িতে তুলে দেন----- ওরা সেই কথা স্মরণ
করিয়ে দিয়ে বলল --- এবার পুলিশের হাতে আমরা ধরিয়ে দেব |  দিলোও তাই |
পুলিশের গাড়ী এল --- একজন বললেন ---- “আরে আপনি ? আপনি তো ধর্মঘট করেন নাই, আমাদের কুপন
দিলেন সেদিন খাবারের |  উনি বললেন -- আপনারা একটু চোখ বোজেন আমি দৌড়ে পালিয়ে যাই! আমি না
গেলে জলপাইগুড়ির মা-ভাই-বোনেরা না খেয়ে মরবে | পুলিশ অফিসার বোঝালেন তাতেও যদি আপনি ধরা
পরেন তবে কঠিন শাস্তি হবে |  এমন কি চাকুরী চলেও যেতে পারে” | কি আর করা -- ওদের  গাড়ীতে
ষ্টেশনে গেলেন -- ষ্টেশন মাষ্টার তার ঘরে ডেকে নিয়ে বললেন -- “আরে আপনি তো ধর্মঘট করেন নাই -- কি
জন্যে ওরা ধরল” ? উনি স্বীকার করলেন ধর্মঘট করেছেন --- এটা না করলে তিনি বন্ধুদের কাছে খুব ছোট
হয়ে যেতেন | ষ্টেশন মাষ্টারের ঘরেই দুদিন ছিলেন -- তিনি অনুমতি দিলেন বাড়ীতে রাতে গিয়ে থাকতে
আবার ভোরে ষ্টেশনে চলে আসতে | এরপর তিন দিনের মাথায় ধর্মঘট উঠে গেল -- এটাও হ’ল ফার্ণান্ডেজের
জন্য |
সকলকার এতদিনের কষ্ট, আত্মত্যাগের কোন দাম থাকল না | তবে সেদিন আমার স্বামী ধরা পড়ে যাওয়ায়
তাঁর চাকরীটা গেল না | বরঞ্চ আরও উপরে প্রমোশন পেয়ে তারপর চাকরী থেকে অবসর গ্রহণ করেন |
আমার একটা গর্ব্ব যে তিনি অসৎ কাজ না করে সৎপথে সারাজীবন কাজ করে সংসার চালিয়েছেন,
উপরওয়ালাদের প্রসংশা পেয়েছেন এবং সবার অসীম শ্রদ্ধা ভালবাসা পেয়েছেন |
আমরা মিলনসাগরে কবির কবিতা প্রকাশিত করার অনুমতি পেয়ে আনন্দিত।
কবি চম্পা রায়চৌধুরীর মূল পাতায় যেতে এখানে ক্লিক করুন।
কবির সঙ্গে যোগাযোগ -
দূরভাষ - ৯১৩৩২৫৩৯৫৬৯২
উত্স : কবি চম্পা রায়চৌধুরীর সঙ্গে ১১.১২.২০১১ তারিখে নেওয়া একটি সাক্ষাত্কার। মিলনসাগরের পক্ষে
সাক্ষাত্কারটি নিয়েছিলেন মানস গুপ্ত।
আমাদের ই-মেল - srimilansengupta@yahoo.co.in
...
কবি চম্পা রায়চৌধুরীর পরিচিতির পাতায় যেতে এখানে ক্লিক করুন . . .